Det er glimrende, at statsminister Lars Løkke Rasmussen (V) nu vil have en million el- og hybridbiler på de danske veje senest i 2030. Men er han parat til at betale, hvad det koster?

Sådan spørger de fem partier i folketingssalens venstre side, efter at statsminister Lars Løkke Rasmussen (V) tirsdag lancerede et ambitiøst mål for grøn transport: Om 12 år skal det være det slut med at sælge benzin- og dieselbiler i Danmark, og til den tid skal hver tredje danske personbil være drevet helt eller delvis af grøn energi.

»Det er ikke nok at sige det. Der skal handling bag ordene«, siger SF's formand og energiordfører, Pia Olsen Dyhr, og udtrykker dermed en holdning, der også findes i Socialdemokratiet, Enhedslisten, Alternativet og Radikale. Om end de fleste af dem havde foretrukket, at Løkke havde brugt 2025 og ikke 2030 som skæringsdato for stop for nybilssalget.